**Informácia o dynamickej cene elektriny**

Mechanizmus tvorby ceny pri dynamickom ocenení vychádza z hodinových cien elektrickej energie na krátkodobom trhu s elektrinou, ktorého organizátorom na Slovensku je spoločnosť OKTE, a.s. (Organizátor krátkodobého trhu s elektrinou). Cena na krátkodobom (spotovom) trhu sa mení každú hodinu každého dňa a odráža vývoj dopytu a ponuky elektriny, situáciu na trhu, vplyv počasia, stav výroby jednotlivých zdrojov a iné. Jednotkové ceny elektriny na každú hodinu nasledujúceho dňa sú zverejnené deň vopred na stránke https://www.okte.sk/sk/kratkodoby-trh/zverejnenie-udajov-dt/celkove-vysledky-dt/. Výsledná cena elektriny za daný mesiac je vypočítaná ako vážený priemer hodinových cien vrátane koeficienta ceny a hodinovej skutočnej spotreby elektriny v jednotlivých dňoch mesiaca.

Tento typ produktu je výhodný najmä pre odberateľov, ktorí aktívne sledujú svoju spotrebu v jednotlivých hodinách dňa a majú možnosť presunúť odber elektriny do hodín, kedy je cena lacnejšia. Napríklad v prípade domácností je to presun prania, sušenia do nočných alebo skorých ranných hodín a vyhnutie sa hodinám v čase špičky.

Podmienkou uzatvorenia zmluvy s dynamickou cenou je inteligentný merací systém (IMS), kedy sa spotreba elektriny zaznamenáva v 15 minútových intervaloch. Dynamická cena nepodlieha regulácii a môže byť vyššia ako je regulovaná cena schválená Úradom pre reguláciu v sieťových odvetviach.

|  |  |
| --- | --- |
|  **Výhody**Vzhľadom na to, že ceny elektriny na každú hodinu nasledujúceho dňa sú známe deň vopred, zákazník si môže optimalizovať náklady na elektrinu na nasledujúci deň presunom odberu do lacnejších hodín. Zákazníkovi so zmluvnou na dynamickú cenu nehrozia pokuty spojené s väčším alebo menším ako s dohodnutým odberom, ako je to v prípade zmluvy s fixnou cenou.  |  **Nevýhody**Pri vyššej volatilite na krátkodobom trhu je náročné odhadnúť a naplánovať si náklady na dlhšie časové obdobie. V prípade, ak zákazník nemá na odbernom mieste inštalované IMS a potrebuje ho, jedná sa o nadštandardnú službu, a náklady na inštaláciu IMS merača znáša zákazník. |